**Beretning for Bøtø Nor år 2017**

**Årets gang**

Årets nedbør ved pumpestationen var 994 mm.

Der blev pumpet i alt 19.156.500 m3 vand ud i Guldborgsund.

Elforbruget var 383.872 kwh.

Der er udpumpet 9.531.540 m3 fra Nordkanalen og 9.624.960 m3. fra Sydkanalen,

Mest nedbør faldt i juni - juli med henholdsvis 150 – og 147 mm.. I januar, april og maj var nedbøren under 50 mm. Året skal betegnes som en våd sommer, som fortsatte hele efteråret.

Der har nu været to år i træk, hvor vi stort set har pumpet lige meget vand fra nord og syd. Om dette er en tilfældighed, eller der er en fejl i de elektroniske tællere, som vi bruger til at beregne udpumpet vandmængde med, ved jeg ikke. Vi har en ide om, at urerne ikke tæller hele tiden.

Men vi ved, at strømforbruget stemmer.

**Maskininvestering**

Der er investeret i en ny minigraver med udskyder arm, så den kan bruges til andet end oprensning ved pumperne

**Vedligeholdelse af kanaler**

Sommerslåningen var afsluttet 1. august, og Torben startede efterårsslåningen godt en uge tidligere end normalt. Der var frygt for, at den dårlige sommer skulle fortsætte, og det var en rigtig beslutning.

Vi kunne ikke komme igennem mosen ude ved Elkenøre, der var bundløst. Det blev året, hvor en fast plan for slåning ikke kunne bruges, der skulle prioriteres efter, hvor problemet var størst.

Mange lodsejere havde et problem, men meget få gav udtryk for at deres var langt større end naboens.

De få steder, hvor der har være et problem, har jeg haft en dialog med ejeren ved kanalkanten. Torben og Bo kan ikke være alle steder på en gang, og det hjælper ikke noget at slå, hvis ikke vandet kan komme væk længere fremme i kanalen.

Slåarbejdet var afsluttet i november.

Det har også været en udfordring med megen kraftig vækst af planter i vandløbene. Der er grødeskåret tre gange på de værste steder. Vi har kun grødeskåret med mejekurv. Mejekurven er den mest effektiv måde, for den kan bruges stort set i alle kanaler, og så er grøden samtidig fjernet fra kanalen. Normalt startes der bagerst i kanalen, så grøden flyder med samme vej som maskinen kører. Det har ikke kunnet lade sig gøre på grund af de store vandmængder, hvilket har gjort arbejdet mere besværligt.

**Pumperne**

Et vådt år giver mange pumpetimer, men når nu vi har investeret så meget i nyt grej, så vil vi også gerne have det afprøvet. Det blev der ikke mulighed for, selvom det næsten regnede hele tiden. De små pumper kunne hele tiden følge med.

I oktober fik vi besøg af Lars Bjerregaard fra Lykkegaard. som målte ydelsen på alle pumper.

Vi kan nu pumpe 10.000 l/s., hvis den gamle pumpe tælles med.

Denne ydelse bør være stor nok, når der kun laves lovlige dræning.

Renoveringen af pumpestationen er afsluttet, og alt er blevet malet indendørs.

**Digitalisering**

Vores partsfordeling er nu gjort elektronisk, der har været nogle justeringer på parterne, men med over 300.000 parter, så har arbejdet med at gøre det manuelt været gjort rigtig godt. Vi har lavet en 5 årig aftale med GEO PARTNER.

**Nyt regulativ**

Sidste år har jeg skrevet at regulativet ville være godkendt i 2017, men det har kommunen ikke kunnet overholde.

Vi er nu i juni 2018 og regulativet mangler at få styr på arbejdsbælter.

Et møde mere med kommunen, og det kan sendes i høring. Jeg har fået mange forklaringer på, hvorfor det går så langsomt, med at give et påbud. Vi har grundejere, som der har været klaget over siden 2014.

Kommunen ønsker også at arbejdsbælterne bliver overholdt. Problemet er det juridiske, skal sagen køres så den måske ender i retten ?

**Vandplaner**

I forbindelse med statens Vandrådsplaner 2015-2021 skal der etableres vandråd. Guldborgsund kommune ønsker, at der laves et lokalt vandråd, som kan komme med forslag til vandrådet i hovedvandoplandet, som er Smålandsfarvandet med sekretariatskommune Næstved.

Der er gjort indsigelse på to områder. Først på Vester Ringkanal, som ønskes med i vandplanen, og gjort til naturligt vandløb, fordi det forbinder to målsatte vandområder. Kanalen afleder vand til et målsat område mange steder, men den kan ikke lede vand fra Sydkanalen, da den ligger væsentlig højre i bundkvote. Vi ønsker Vester Ringkanal helt ud af vandplanen.

Opgaven med at få gjort Sydkanalen til kunstigt vandområde var opgave 2.

Vi fastholder, at området er blevet afvandet ved at grave kanaler, og at området før 1800 tallet har bestået af 3 vådområder.

Det er en kamp om kunstigt eller naturligt vandløb. Der er lavet mange indsigelser for at forklare myndighederne, hvad det er for et område, og hvordan det er blevet til.

Kommunen støtter vores begrundelser og videresender det til sekretariatskommunen, her er det taget til efterretning og sendt til miljø- og fødevareministeriet.

Kommunen har følgende bemærkninger:

Opgave 1

På baggrunden af vandrådets rådgivning, indstiller GBS kommune, at vandområdet udtages af vandplanerne fordi det reel er flere små vandløb med forskellig strømretning.

Opgave 2

Der er indkommet udtalelse fra Landvindingslaget Bøtø Nor om de udpegede kanaler bør klassificeres som kunstige. Vandrådet og Guldborgsund kommune er enige i at dette bør undersøges.

Lige inden fristen udløb, gjorde Danmarksnaturfredningsforening indsigelse.

Vi håber på, at få et besøg fra ministeriet, så der bliver mulighed for en drøftelse af sagen.

Vi har denne gang fået medhold af kommunen, hvilket er meget vigtigt, når ministeret ønsker, at denne opgave skal løses lokalt.

Vi har ikke fået noget svar fra miljøministeren, men måske skal han inviteres til et besøg.

**Jubilæum**

Den Nye Pumpestation har haft 50 års jubilæum i år. Vi markerede året sammen med den Gl. Pumpestations åbning af sommersæsonen. En god dag med mange besøg.

Tak til Torben og Bo samt bestyrelse for godt samarbejde.